Diari Oficial de la Generalitat Valenciana


Sumari del DOGV 2661, del 05-01-1996 (1996/837170)

RESOLUCIÓ de 4 de desembre de 1995, del director general de l'Institut Valencià de la Joventut, per la qual es convoca la Campanya de Temps Lliure Juvenil en la modalitat d'oferta concertada per a 1996.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2661

Data del DOGV
:   05-01-1996

Secció del DOGV
:   ALTRES DISPOSICIONS

Número del document
:   1996/837170


Data del document
:   04-12-1995

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIó de 4 de desembre de 1995, del director general de l'Institut Valencià de la Joventut, per la qual es convoca la Campanya de Temps Lliure Juvenil en la modalitat d'oferta concertada per a 1996.   
L'article 31.25 de l'Estatut d'Autonomia de la Comunitat Valenciana atribueix a la Generalitat competències exclusives en matèria de joventut.  
La Llei de la Generalitat Valenciana 4/1989, de 26 de juny, va crear l'Institut Valencià de la Joventut, l'objectiu del qual és l'execució i la coordinació de la política de joventut de la Comunitat Valenciana. Dins les funcions atribuïdes a aquesta entitat autònoma figuren, a l'article 3 de l'esmentada llei, les d'impulsar la prestació de serveis a la joventut i potenciar el desenvolupament de les activitats de temps lliure juvenil.  
En virtut de tot això, i de conformitat amb les funcions que em confereix l'article 7 de l'esmentada llei, resolc:  
Article únic  
Convocar la Campanya de Temps Lliure Juvenil en la modalitat d'oferta concertada per a 1996, d'acord amb les bases que s'inclouen en l'annex a aquesta resolució.  
DISPOSICIó FINAL  
Aquesta resolució entrarà en vigor el dia de la seua publicació en el Diari Oficial de la Generalitat Valenciana.  
Contra aquesta resolució, que no esgota la via administrativa, es pot interposar recurs ordinari davant el conseller de Cultura, Educació i Ciència, dins el termini d'un mes comptador a partir del dia de la seua publicació, segons disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 4 de desembre de 1995.- El director general de l'IVAJ: Pasqual Durá Barberá.  
ANNEX  
Bases de la convocatòria de la Campanya de Temps Lliure juvenil en la modalitat d'oferta concertada per a 1996.  
1. Places ofertes  
L'Institut Valencià de la Joventut ofereix l'ús de les instal·lacions juvenils (campaments, albergs i residències) en les dades i llocs que a continuació es relacionen.  
Campaments  
 17-30 1-15 16-30 1-15 17-31  
 juny juliol juliol agost agost  
Navalón 893 476 638 300 300  
Costa Bella 880 197 90 200  
Jaume I 982 528 485 295 350  
Sta. Mª del Buen Aire 55  
El Paular 55 110  
San Juan de Riopar 55 55  
Ezcaray 110  
Albergs  
Argentina 50  
Mar i vent 60  
Viver 90 90 90 90 90  
Biar 80 80 80 80  
Torre de Alborache 60 60  
La Marina 55  
Morella 60 60 60 60  
Residències  
Sant Crist del Mar 70 70 70  
Mare de Déu del Lledó 80 80  
2. Beneficiaris  
2.1. Podran sol·licitar l'ús de les instal·lacions objecte d'aquesta convocatòria totes les entitats públiques o privades i les associacions juvenils que organitzen activitats de temps lliure juvenil sense ànim de lucre.  
2.2. No podran participar en aquesta convocatòria aquelles entitats i associacions que tinguen pendent abonar alguna quantitat corresponent a les campanyes 1993, 1994 i 1995.  
2.3. Serà requisit imprescindible per a la posterior adjudicació que les entitats i les associacions presenten un avanç del programa d'activitats a realitzar que es valorarà segons el que disposa la base 8ª d'aquest annex.  
3. Serveis que comprèn l'oferta concertada  
3.1. Campaments. Els serveis que comprenen són els següents:  
a) Material d'acampada ( matalassos, 1 tenda per cada 6 places, 1 tenda model servei per cada 150 places).  
b) Parament de menjador col·lectiu.  
c) Servei d'alimentació. Inclou desdejuni, dinar, berenar i sopar.  
d) Servei de socorrisme en les instal·lacions amb piscina.  
3.2. Albergs i residències. Els serveis que comprenen són els següents:  
a) Material d'allotjament.  
b) Parament de menjador col·lectiu.  
c) Servei d'alimentació. Inclou desdejuni, dinar, berenar i sopar.  
d) Serveis de socorrisme en les instal·lacions amb piscina.  
4. Requisits  
Les entitats sol·licitants han de complir els següents requisits:  
a) Els responsables o directors dels grups en les instal·lacions han de ser majors d'edat i estar en possessió del certificat de director de centres de vacances, animador juvenil o equivalent, expedit per alguna de les escoles d'animació o temps lliure reconegudes per les comunitats autònomes.  
b) Els monitors que formen part de l'equip d'animació han d'estar, com a mínim, en possessió del títol de monitor de centres de vacances o qualsevol altre títol de temps lliure equivalent, expedit per escoles reconegudes per les comunitats autònomes.  
c) Quan l'entitat que participa en l'activitat siga un centre escolar i hi vaja amb els seus propis professors, no seran d'obligatori compliment els apartats a) i b) d'aquesta base de l'annex.  
d) Cal que tots els assistents tinguen, com a mínim, 7 anys d'edat.  
e) La proporció de monitors quant al nombre total de participants serà, com a mínim, d'un monitor per cada 15 participants i, com a màxim, d'un monitor per cada 6 participants.  
5. Sol·licituds  
5.1. La sol·licitud es formalitzarà en un imprès normalitzat segons model adjunt, que facilitarà l'IVAJ, les unitats territorials de l'IVAJ en Alacant i Castelló i els centres d'Informació, Iniciatives i Reclamacions de la Generalitat Valenciana.  
5.2. Aquestes sol·licituds podran presentar-se a les oficines públiques assenyalades en l'anterior apartat o per qualsevol dels conductes establerts en l'article 38.4 de la Llei 30/ 1992, de 26 de novembre, de Règim Jurídic de les Administracions Públiques i del Procediment Administratiu Comú, juntament amb l'avantprojecte d'activitat a realitzar, i la resta de documents necessaris per a la seua posterior baremació, segons disposa la base 8ª d'aquest annex.  
5.3. En qualsevol cas, en el nombre de places sol·licitades s'inclouran les corresponents als membres de l'equip d'animació.  
6. Durada del torns  
Els torns tindran una durada de 15 dies (14 nits).  
7. Termini de presentació de sol·licituds  
7.1. El termini de presentació de sol·licituds serà de 30 dies hàbils a partir de la data de publicació d'aquesta convocatòria en el Diari Oficial de la Generalitat Valenciana.  
7.2. Si les sol·licituds no reuneixen els requisits i la documentació exigits en aquesta resolució, es requerirà les entitats sol·licitants perquè, en el termini de deu dies, esmenen els defectes, prevenint-los que, en cas contrari, la seua sol·licitud s'arxivarà sense més tràmit, segons el que disposa l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
8. Criteris de baremació  
8.1. L'adjudicació dels diferents torns i instal·lacions es realitzarà per ordre de puntuació obtinguda per les entitats sol·licitants segons la baremació següent:  
a) Que l'entitat sol·licitant siga un ajuntament de la Comunitat Valenciana: 15 punts.  
b) Que l'entitat sol·licitant siga una associació juvenil inscrita en el cens d'Associacions Juvenils de la Comunitat Valenciana: 15 punts.  
c) Que el grup participant estiga integrat per joves majors de 14 anys en una proporció igual o inferior al 50% del total: 2 punts.  
d) Que el grup participant guarde l'equilibri entre ambdós sexes de manera que el grup menor estiga constituït per almenys el 40% dels participants comprometent-se a realitzar una activitat coeducativa entre ells i que es comprometa a realitzar-hi una activitat coeducativa: 2 punts.  
e) Que l'entitat sol·licitant es comprometa a recollir en el projecte i a realitzar en el desenvolupament de l'activitat els següents aspectes:  
- La integració de joves discapacitats, en una proporció entre el 5% i el 10%: 4 punts.  
- La integració de joves en situació de desigualtat social en una proporció entre el 5% i el 10% dels participants: 4 punts.  
f) Que l'activitat forme part d'un programa integral de joventut, en el cas dels ajuntaments, o en el marc d'una programació anual, si es tracta d'entitats associatives i associacions juvenils: 2 punts.  
g) Que l'entitat sol·licitant siga part d'un consell de la joventut (local o autonòmic) en el cas que es tracte d'una organització juvenil: 2 punts.  
i) No haver pogut participar durant les dues últimes convocatòries de la campanya d'Oferta Concertada (1994 i 1995), havent, no obstant això, sol·licitat l'activitat: 5 punts.  
j) Valoració del projecte de l'activitat a realitzar: 10 punts.  
8.2. Si l'entitat sol·licitant no presenta el projecte d'activitat, serà exclosa de la subsegüent adjudicació.  
8.3. Les entitats sol·licitants acreditaran els apartats que hi figuren, de la següent manera:  
- Els apartats a), b), c), d) i e), mitjançant declaració expressa, en imprès de sol·licitud.  
- L'apartat f) amb una còpia del projecte integral de joventut elaborat per l'ajuntament o amb còpia del programa anual d'activitats de l'entitat.  
- L'apartat g) amb el certificat expedit pel consell de la joventut corresponent.  
En el cas que l'entitat sol·licitant no declare en la sol·licitud els apartats c), d) i e) o no aporte les acreditacions del apartats f) i g), aquests no es tindran en compte a l'hora de baremar els mèrits.  
9. Comissió avaluadora  
9.1. La comissió avaluadora per a la valoració de les sol·licituds estarà integrada pels següents membres:  
- El cap del Servei de Participació Juvenil de l'IVAJ.  
- El director de l'Escola d'Animadors Juvenils de l'IVAJ.  
- Un representant del Consell de la Joventut de la Comunitat Valenciana.  
- El cap de la Secció d'Infrastructures d'ús Juvenil i Centres.  
9.2. L'IVAJ notificarà a cadascuna de les entitats sol·licitants la resolució d'adjudicació definitiva del director general de l'Institut Valencià de la Joventut, de conformitat amb el que disposa en els articles 58 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
10. Tarifes  
10.1. Els preus que regiran per a les diferents instal·lacions ofertes, per persona i torn, seran els que regule la resolució del director general de l'IVAJ. Els preus contemplaran diferents quantitats per a la temporada alta i la baixa.  
10.2. Els serveis extra realitzats durant l'activitat concertada es facturaran per separat, i s'hauran de facturar en la instal·lació corresponent.  
S'entenen per serveis extra els efectuats per persones no incloses en les places adjudicades, o bé els serveis de desdejuni/dinar/ berenar/sopar no inclosos en els dies de durada de l'estada, segons el que disposa la base 3a d'aquest annex.  
11. Obligacions dels beneficiaris  
Les entitats beneficiàries estaran sotmeses al compliment de les obligacions següents:  
a) Fer constar, en tot el material imprès que es realitze amb motiu de l'activitat, la col·laboració de l'Institut Valencià de la Joventut.  
b) Les entitats beneficiàries hauran de constituir els equips d'animació amb almenys un mes d'antelació perquè puguen elaborar el corresponent projecte d'activitat.  
c) Lliurar a l'Institut Valencià de la Joventut, almenys 30 dies abans de començar l'activitat, la relació de l'equip d'animació, que haurà de reunir els requisits establerts en la base quarta.  
d) Complir les normes d'ús temporal.  
e) Complir les normes d'ús de les instal·lacions.  
f) Abonar independentment de la tarifa general els danys i desperfectes que es produesquen en la instal·lació per part de les entitats adjudicatàries. Amb aquesta finalitat, cada participant, en el moment de la seua incorporació a la instal·lació, haurà de lliurar la quantitat de 500 PTA per persona en concepte de fiança al gerent de la instal·lació. Aquesta quantitat es tornarà a l'entitat adjudicatària, si escau, en finalitzar el torn.  
g) Estendre acta, junt amb el gerent de la instal·lació, dels serveis prestats, fent-hi constar el nombre d'assistents i el detall dels serveis extra que s'hagen prestat.  
h) L'entitat beneficiària haurà d'abonar les diferències que puguen sorgir de la liquidació final, d'acord amb l'acta, i també els danys i desperfectes que hagen pogut produir en les instal·lacions. Si la fiança dipositada no és suficient, es farà constar aquest aspecte en l'acta de liquidació definitiva, amb l'obligació que l'entitat corresponent sufrague la diferència, en aquest acte o en el termini màxim de 30 dies.  
i) Complir els requisits que exigeix la normativa vigent en matèria de campaments, albergs i residències.  
12. Procediment de pagament  
12.1. Les entitats beneficiàries rebran de l'Institut Valencià de la Joventut un escrit d'adjudicació provisional i un imprès del contracte d'ús temporal, i hauran de trametre a l'IVAJ el contracte d'ús temporal degudament emplenat i el justificant de pagament del 20% de la totalitat de l'import en concepte de reserva formal, en un termini màxim de 15 dies comptadors a partir de la recepció de l'escrit d'adjudicació.  
12.2. Una vegada transcorregut el termini de 15 dies sense haver complert les condicions susdites, quedarà desestimada la sol·licitud i les places s'adjudicaran a una altra de les entitats sol·licitants. No obstant això, quan una entitat a la qual s'haja adjudicat algun torn, sol·licite per escrit la pròrroga del pagament del 20%, l'IVAJ podrà concedir-la després d'analitzar les causes argumentades per a sol·licitar-la.  
12.3. La reserva formal s'estimarà com a pagament a compte del total del servei. Si el peticionari rescindeix el contracte unilateralment sense causa justificada i sense prèvia comunicació per escrit dirigida a l'Institut Valencià de la Joventut, perdrà l'import total de la reserva formal en concepte d'indemnització. En qualsevol cas, perdrà l'import de la reserva de totes aquelles places que renuncie després del dia 1 de juny, excepte força major suficientment justificada.  
12.4. El 80% de l'import total es pagarà almenys 15 dies abans de l'inici de l'activitat, i el resguard de l'ingrés corresponent haurà de ser igualment tramés a l'IVAJ.  
12.5. Rebut el comprovant d'abonament del 80% restant, l'IVAJ trametrà a les entitats beneficiàries l'autorització d'ús temporal de la instal·lació.  
El representant de l'entitat beneficiària, a la seua arribada a la instal·lació presentarà al gerent l'autorització d'ús temporal. Cap participant no serà admès en la instal·lació sense complir aquest tràmit.  
12.6. Les entitats beneficiàries podran sol·licitar reducció del nombre de places fins 15 dies abans de l'inici de l'activitat. Si les sol·licituds de reducció de places es realitzen fora d'aquest termini es facturarà pel total de les places reservades i no tindran dret a la devolució de la quantitat abonada com a pagament del segon termini (80%), excepte causa major suficientment justificada.  
12.7. Si la capacitat de la instal·lació ho permet, podrà acceptar-se l'augment del nombre de places adjudicades després de la sol·licitud per escrit, i caldrà d'abonar en el seu moment la diferència.  
12.8. Els abonaments corresponents al 20% i al 80% de l'import de l'activitat seran ingressats en el compte que, amb aquesta finalitat, facilitarà l'Institut Valencià de la Joventut en els impresos que seran tramesos a les entitats beneficiàries.  
En els comprovants de l'abonament figurarà el número de contracte, el nom oficial de l'entitat i el de la instal·lació concertada.  
13. Possibilitat de variació del programa de l'oferta  
L'Institut Valencià de la Joventut es reserva el dret de modificar el programa de l'oferta concertada, i també el de suspendre alguna activitat quan, per alguna raó justificada, en siga impossible el normal desenvolupament.